Formandens beretning

ved Årsmødet i fraktion 4 februar 2019.

Sidste Årsmøde var min beretning præget af usikkerhed og bekymring over starten på OK 18 og jeg sluttede afsnittet herom med at sige, at vi mente, at nu kunne ”musketereden” måske sluttes, der var forhandlinger om lærernes arbejdstid. Men det kom til at gå helt anderledes.

Sidst i februar måtte man konstatere sammenbrud i forhandlingerne, og at de dermed overgivet til forligsmanden. Og musketereden var heldigvis ikke aflyst, der var fra første færd stor opbakning fra de øvrige fagforbund. De stillede med faner og bannere foran Forligsinstitutionen på Sct. Annæ Plads, og der stod folk næsten hele døgnet i de næste omtrent 2 mdr. Nogle af jer var der sikkert også.

Anders Bondo var formand for forhandlingsfællesskabet, så han var med ved alle 3 forhandlingsborde, og det var et heftigt arbejdspres. Hovedstyrelsen var i hele perioden indkaldt til mange møder med kort varsel, de blev holdt forskellige steder tæt på forligsen, så Anders hurtigt kunne komme. Vi var endog inde i selve bygningen. Der blev også indkaldt til flere kredsformandsmøder i perioden.

I LC FU (hvor jeg også sidder) var også indkaldt til mange ekstraordinære møder, til det ene var vi oppe i forhandlernes rum.

Endelig d. 26/4 St. Bededags aften/nat præsenterede Anders os for den allersidste mulighed, en aftale om en kommission. Løndelen af aftalen gik rimeligt nemt og så rimelig ud. En afslutning uden at kaste landet ud i en storstrejke.

**Kommissionen** blev nedsat, d.v.s. at KL og DLF nåede enighed om de personer, der skal arbejde under formanden Per B. Christensen. Det ligger fra starten klart, at kommissionen ikke kommer med delresultater eller kommentarer om arbejdet bortset fra om metoden. Der var en ekstraordinær kongres d. 7/8 med oplæg fra Per B. Christensen og Thomas Gylling, borgmester fra Herlev og formand for skole og pædagogisk udvalg i KL. Der har også i januar 19 været et kredsformandsmøde med bl.a. oplæg fra Per B. Christensen. Kommissionen skal komme med anbefalingerne til forhandlinger om ”Ny start” i efteråret.

Det var en vild tid og Anders tog beslutningen, at han ikke ville være forhandlingsleder for forhandlingsfællesskabet i en OK-aftale igen, men kun med i forhandlingerne som formand for DLF. Her fra årsskiftet er det Mona Striib, der er valgt til forhandlingsleder.

Musketereden lever sit liv videre i den store sammenslutning mellem LO og FTF i den nye store hovedorganisation, **FH – Fagbevægelsens Hovedorganisation**, der tæller ca. 1,4 mill. medlemmer. Hovedorganisationen trådte i kraft 1/1-19, og i tiden fra vedtagelsen, der skete på en ekstraordinær kongres i FTF d. 13/4, er bl.a. brugt på at sikre dlf pladser i de væsentlige udvalg i den nye hovedorganisation.

**Til de nyvalgte** årsmødedeltagere vil jeg sige, at dette kender de genvalgte til også fra min orientering.

Til hovedstyrelsesmøderne tager jeg nogle personlige noter, og mine noter bliver efter et par dage udsendt til de 10 kongresdelegerede og de 44 årsmødedeltagere. Noterne kan ikke udgøre et referat, men er personlige noter, og de må ikke sendes videre til andre, men de må godt være med til at danne grundlag for de oplysninger I selv fortæller om mundtligt eller skriftligt sammen med lokale ting.

Andre vigtige emner, der har betydet meget i arbejdet i hovedstyrelsen og dermed i hele foreningen:

**Folkeskoleidealet** har nogle gange måttet vige for akutte, vigtige dagsordener, men vi er nået til, at der vil være et resultat, der kan forelægges kongressen til oktober. Det har været på dagsordenen flere steder end på sidste Årsmøde i fraktion 4, og her i slut januar og i februar er der 5 regionale møder for alle medlemmer, der kan komme med input til folkeskoleidealet og debattere det. Der bliver samlet op på synspunkter og de indgår i det der skal på kongressen i år.

**”Er vi gearet til fremtiden”**- og **vi** er her dlf. Der er et faldende medlemstal p.gr.a. nedlagte skoler og lærerstillinger selv om organisationsgraden stadig er meget høj. I fraktion 4 er antallet af medlemmer vokset i en periode fordi ”de store årgange” er gået på pension, og nu er der mange der er nået til 75 år, og dermed kontingentfrihed. Der er og har altid været medlemmer, der melder sig ud ved pensioneringen, men her ligger antallet stabilt. Fremtiden for andre grupper i foreningen er gjort op og sendt til kredsene til debat. Der er stillet 7 spørgsmål vedrørende indre linjer og 5 vedrørende ydre linjer. De laver det først i den enkelte kreds, og derefter er der 6 regionale møder for kredsene, hvor de kan debattere besvarelser, inden en stor opsamling på de fremkomne synspunkter.

En sejr var det, at **Landsretten** sidst i oktober gav pens. lærer Erik Smidt medhold i, at han var berettiget til at tale mod skolelederen på den skole hvor han arbejdede på daværende tidspunkt, dermed bortfaldt hans dom, hvor han skulle betale sagsomkostninger og modtage en irettesættelse. Godt for ytringsfriheden.

**Målstyret undervisning** er et begreb, der kom i kølvandet på skolereformen i 2014. Det har vist sig som et håbløst og stressende undervisningsprincip, derfor stor glæde i efteråret over at undervisningsministeren kun vil fastholde hovedmålene, og så gøre ca. 3500 delmål vejledende. Det har vist sig, at princippet ikke hviler på nogen forskningsmæssig evidens, men er opfundet af embedsmænd i finansministeriet, og nogle forskere har støttet det. Keld Skovmand har lige udgivet en bog ”Folkeskolen - efter læringsmålstyringen”. Samtidig har han meldt 5 forskere fra Århus Universitet til NVU (Nævnet for videnskabelig uredelighed).

I efteråret blev det klart, at de privatejede specialskoler ved navn **Sputnik**skolerne, havde meldt sig ind i Dansk Industri og at de ikke ville indgå overenskomst med DLF for de ansatte lærere. DLF havde iværksat en blokade af skolerne for at få dem til at indgå overenskomst.

Skolerne havde anmeldt DLF til arbejdsretten med påstand op ophævelse af blokade og bøde. Sådan gik det imidlertid ikke, arbejdsretten erklærede blokaden for lovlig, så der er ikke anden vej for Sputnikkerne end at indgå aftale for deres lærere.

**Fraktion 4 og 75 års reglen.**

Allerede på Årsmødet i 2017 var der stillet et forslag om, at vi skulle se på den situation der måske kunne opstå i en kreds, at der var flere fraktion 4-medlemmer over 75 år end under. Det ville betyde for få penge til at lave arrangementer for. Vi blev dengang enige om, at da der ikke var nogle kredse, der var truede økonomisk på den måde, og da tilbagetrækningsreformen først trådte i kraft d. 1/1-19, så var godt klare over, at der skulle ske noget på den front, men at jeg med den viden om Årsmødets holdning måtte anvende det i en forhandling. Det gjorde jeg så, da hovedstyrelsen diskuterede økonomi og udlejning af ferieboliger. Lejen skulle stige lidt, og reglen om at pensionister kunne få rabat på lejen skulle afskaffes. 75 årsreglen blev også omtalt. Jeg sagde, at vi på Årsmødet 17 havde drøftet den og forstod situationen med tilbagetrækningsreformen. Det gav milde miner, og vi beholdt rabatten på leje af ferieboliger uden for skoleferierne.

Jeg har flere gange uden held prøvet at rejse en debat om 75 årsreglen i AOU, men det må indrømmes, at hovedstyrelsen har haft en travl tid. Jeg vil gerne have det afklaret, for der skal være tid inden ikrafttrædelsen. Nu havde vi så en indledende debat på møde i AOU (arbejdsmiljø- og organisationsudvalget) d. 29/1-19, og konsulenter er sat i gang med beregning af flere forskellige muligheder.

I mit oplæg til udvalget havde jeg også nogle forslag til fastholdelse af medlemmer ved overgangen til fraktion 4, bl.a.:

et samarbejde mellem kredsstyrelse og pensionistudvalget for at oplyse medlemmer på vej på pension om hvad fraktion 4 er,

få centralt udarbejdet en pjece, som den enkelte kreds evt. kunne bruge elementer fra sammen med lokale oplysninger om pensionistudvalget,

få lavet en video om fraktion 4, der kan ligge på DLF´s hjemmeside og evt. på kredsenes, så vi bliver mere synlige,

få nogle flere dagsmøder for hovedstyrelsesmedlemmet og de 10 kongresdelegerede – så der var et møde i hvert kvartal

en mulighed for tidligere medlemmer til at vende tilbage til DLF og kredsen

og endelig, - og at vi vil have et plastikkort, der på dansk og engelsk oplyser at bæreren er pensioneret lærer.

Endelig er der jo det med, at vi pensionister også er blevet digitale, så vi nu har en blog på folkeskolen.dk – den har I vel alle set, og også set, at der er plads til flere bloggere på den. Men det vil jeg ikke sige så meget mere om nu, for Dorthe er jo journalist og skal skrive artikler, og i morgen har vi et dagsordenspunkt med Jennifer fra folkeskolen dk, og hun vil fortælle meget mere om det.

Hermed overgiver jeg min beretning til mødets behandling.

 /Birgit Bruun